Kinders toe nie só siek van Omikron‘n Gesondheidswerker in Israel dien ‘n dosis Covid-19-entstof aan ‘n seuntjie toe. (Foto: Menahem Kahana/AFP) Hoewel kinders steeds ŉ lae voorkoms van ernstige komplikasies weens Covid-19 toon, wys Discovery Health se data dat kinders jonger as 18 jaar se kans steeds 20% hoër is om weens die Omikron-variant in hospitale opgeneem te word, as met vorige Covid-19-variante. “Dit is vroeë data en moet omsigtig opgevolg word,” sê Shirley Collie, hoofaktuaris oor gesondheidstatistieke by Discovery Health. “Die neiging is egter in ooreenstemming met waarskuwings van die Nasionale Instituut vir Oordraagbare Siektes (Nios) die afgelope paar dae dat hulle tydens Suid-Afrika se derde vlaag infeksies (van Junie tot September vanjaar), ŉ toename in pediatriese opnames van kinders jonger as vyf waargeneem het. Die data is gegrond op die eerste drie weke van die nuwe Omikron-vlaag in Suid-Afrika. Discovery Health sê die bevindings moet dus as voorlopig beskou word terwyl die vlaag vorder. Die mediese fonds het meer as 3,7 miljoen lede en is dus goed geplaas om intydse en skaalgedrewe insig oor die uitwerking van Covid-19 te bekom. Hospitale se terugvoer is egter dat die meeste Covid-19-diagnosisse by kinders toevallig gemaak word wanneer kinders vir ander siektetoestande in hospitale opgeneem word. Hulle toon nie enige simptome nie, maar toets tydens roetine siftingstoetse positief vir Covid-19. Discovery Health se ontleding wys ook dat die gevaar dat kinders positief vir Covid-19 toets, steeds beduidend laer is as by volwassenes. “Kinders se kans om positief vir Covid-19 te toets is 51% minder in vergelyking met volwassenes tydens die Omikron-tydperk en oor die algemeen bly die gevaar dat kinders in die hospitaal vir Covid-19-komplikasies opgeneem word, steeds betreklik laag,” sê Collie. “Die meeste kinders het ŉ matige vorm van die siekte, met simptome soos ŉ seer keel, verstopte neus, kopseer en koors wat binne drie dae verdwyn,” sê dr. Ryan Noach, hoof van Discovery Health. Wat volwassenes betref het die navorsing gewys dat diegene wat twee dosisse van die entstof ontvang het, 33%-beskerming geniet om nié die Omikron-variant op te doen nie. Dit is ŉ beduidende daling van die 80%-beskerming wat die entstof tydens die vorige vlae gebied het. Beskerming teen ŉ ernstige vorm van die siekte wat tot hospitaalopname lei, staan tans op 70% – weereens ŉ beduidende daling van die 93% waarop dit tydens die vlaag wat deur die Delta-variant aangedryf is, gestaan het. Beskerming van 70% word nietemin as betreklik goed beskou.